又考禹貢三江，以為漢志言「分江水首受江，東至餘姚入海」。夫曰「分江水」，曰「首受江」，則非南江之正流可知；曰「東至餘姚入海」，則非在吳入海可知，與禹貢三江無與。又考太歲、太陰，以為太歲者，歲星與日同次斗杓所建之辰也。太陰始寅終丑，太歲始子終亥。漢律志曰：「太初元年，歲前十一月朔旦冬至，歲在星紀婺女六度，歲名困敦。」此太歲始子之碻證。武帝詔曰：「年名焉逢、攝提格。」此太陰始寅之碻證。《漢書》天文誌始誤以甘、石之言太陰者系之太歲，而與太初之太歲遂差兩辰，乃以為星有贏縮，非矣。